A BIZOTTSÁG HATÁROZATA
(2009. október 6.)
a 2 500-2 690 MHz-es frekvenciasávnak a Közösségen belül elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról szóló 2008/477/EK határozattal kapcsolatban a Franciaország által kérelmezett eltérés engedélyezéséről
(az értesítés a C(2009) 7514. számú dokumentummal történt)
(Csak a francia nyelvű változat hiteles)
(2009/740/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra (1) („rádióspektrum-határozat”) és különösen annak 4. cikke (5) bekezdésére,
tekintettel a 2 500-2 690 MHz-es frekvenciasávnak a Közösségen belül elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról szóló, 2008. június 13-i 2008/477/EK bizottsági határozatra (2) és különösen annak 2. cikke (2) bekezdésére,
mivel:
(1)
A 2008/477/EK határozat értelmében a tagállamok legkésőbb 2008. december 13-ig kötelesek gondoskodni a 2 500-2 690 MHz-es frekvenciasáv - meghatározott paramétereknek megfelelő és nem kizárólagos jellegű - kijelöléséről és az elektronikus hírközlési szolgáltatások nyújtására alkalmas földfelszíni rendszerek számára történő rendelkezésre bocsátásáról.
(2)
A 2008/477/EK határozat 2. cikkének (2) bekezdése kimondja, hogy a tagállamok a 676/2002/EK határozat 4. cikkének (5) bekezdése szerinti eltérés útján átmeneti időszakot kérhetnek, melynek során rádióspektrum-megosztási intézkedéseket is alkalmazhatnak.
(3)
Franciaország arról tájékoztatta a Bizottságot, hogy mivel az említett frekvenciasáv jelenleg nemzetbiztonsági rendeltetésű mobil elektronikus hírközlő berendezések (a RUBIS-rendszer) számára van kizárólagosan fenntartva, nem áll módjában az előírt határidőre teljesíteni a 2008/477/EK határozatban foglalt követelményeket.
(4)
Franciaország egy 2008. december 15-én kelt levélben átmeneti eltérést kérelmezett ezen követelmények teljesítésétől annak érdekében, hogy egy más frekvenciatartományban működő, új rendszer megvalósításáig az említett berendezéseket továbbra is üzemeltetni tudja. Egy 2009. június 29-én kelt levélben ezt a kérelmet további adatokkal pontosította.
(5)
Az eltérés iránti kérelmet Franciaország megfelelő műszaki indokolással támasztotta alá, külön kitérve arra a kívánalomra, hogy a jelenlegi RUBIS hírközlő rendszer az átállás időszakában folyamatosan és zavartalanul tudjon üzemelni, valamint az új berendezések beszerzésének és üzembe helyezésének szükségességére.
(6)
A végrehajtás első szakasza 2012. január 1-jén zárul, ekkorra a 2008/477/EK bizottsági határozatnak megfelelően Franciaország legsűrűbben lakott területein rendelkezésre áll majd a 2 500-2 690 MHz-es frekvenciasáv. A második szakasz végéig - 2013. december 31-ig - a fennmaradó területeken is rendelkezésre bocsátják a szóban forgó frekvenciasávot, Korzika kivételével, ahol erre 2014. május 31-ig kerül sor.
(7)
Az átállás várható időtartamát figyelembe véve és a lehető legrövidebb átmeneti időszak biztosítása érdekében a francia hatóságok 2009. július 1-jén megkezdték az átállást.
(8)
Az átállás és a kötelezettségek teljesítésének helyzetét ismertető jelentés hozzájárul az átmeneti időszak megfelelő kezeléséhez.
(9)
A rádióspektrum-bizottság tagjai a testület 2008. október 2-i ülésén jelezték, hogy az átmeneti eltérés ellen nem emelnek kifogást.
(10)
A kérelmezett eltérés nem késleltetné indokolatlan mértékben a 2008/477/EK határozat végrehajtását, és nem teremtene indokolatlan különbségeket a tagállamok között a piaci verseny vagy a szabályozás tekintetében. A kérelem megalapozott, és a 2008/477/EK határozat teljes végrehajtásának megkönnyítése érdekében az átmeneti eltérés indokolt,
ELFOGADTA EZT A HATÁROZATOT:
1. cikk
Franciaország felhatalmazást kap arra, hogy a 2008/477/EK határozat teljes körű végrehajtását 2014. május 31-ig, a 2. és a 3. cikkben rögzített feltételek mellett elhalassza.
2. cikk
A 2008/477/EK határozattal összhangban Franciaország legsűrűbben lakott területein, köztük Île de France régióban 2012. január 1-jéig fel kell szabadítani a 2 500-2 690 MHz-es frekvenciasávot, amely ezáltal Franciaország lakosságának legalább fele számára rendelkezésre áll majd. A 2008/477/EK határozatnak megfelelően a 2 500-2 690 MHz-es frekvenciasávot Franciaország egyéb területein 2013. december 31-ig kell rendelkezésre bocsátani, Korzika kivételével, ahol ennek határideje 2014. május 31.
3. cikk
Franciaország jelentésben köteles beszámolni a 2008/477/EK határozat végrehajtásáról: az első szakasz végeztével 2012. január 1-jéig, a második szakasz végén pedig 2014. május 31-ig.
4. cikk
E határozat címzettje a Francia Köztársaság.
Kelt Brüsszelben, 2009. október 6-án.